Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: kiüresedett 8/1979. (VI. 30.) IM rendelet (Büntetés-végrehajtási Szabályzat) szabályaira hivatkozik.
Paragraph Index: 558

(1) bekezdésében előírt értesítések végrehajtásáról. Az értesítési kötelezettség — a családi kapcsolatok megőrzése érdekében, a kapcsolattartó hozzátartozó tekintetében — terjedjen ki a beteg egészségi állapotában bekövetkezett jelentősebb, kedvezőtlen változásokra, öngyilkossági kísérletre, rendkívüli eseményre is. A büntetés-végrehajtás országos parancsnoka az ajánlást elfogadta, intézkedett az értesítési kötelezettség maradéktalan teljesítéséről. Az állampolgári jogok országgyűlési biztosa az IMEI-ben elhelyezett ideiglenes kényszergyógykezeltek és kényszergyógykezeltek bíróság elé állításával kapcsolatban ajánlotta, hogy a büntetés-végrehajtás országos parancsnoka intézkedjék, hogy az IMEI-ben elhelyezett ideiglenes kényszergyógykezeltek és kényszergyógykezeltek bíróság elé állítása a hatályos jogszabályok szerint történjék. Az országos parancsnok észrevétele alapján ezt az ajánlást úgy módosította, hogy az IMEI vezetőjének a kényszergyógykezeltek és ideiglenes kényszergyógykezeltek bíróság elé állítása mellőzésére vonatkozó döntéseinek megalapozottságát az országos parancsnokság egészségügyi szolgálata útján rendszeresen ellenőriztesse. A büntetés-végrehajtás országos parancsnoka az ajánlást elfogadta. Az állampolgári jogok országgyűlési biztosa ajánlotta az IMEl parancsnokának, hogy gondoskodjék az ideiglenes kényszergyógykezeltek és kényszergyógykezeltek által használható nyilvános telefonállomás felszereltetéséről. Az Intézet megbízott vezetője az ajánlást nem fogadta el. Az ismételten megfontolásra javasolt ajánlást az Intézet újonnan kinevezett igazgató főorvosa elfogadta. 2000/88/II. szám OBH 1180/1999. Alkotmányos jogokkal kapcsolatos visszásságot okoz a pedagógus — mint a közoktatási intézmény alkalmazottja — a testi épséghez és az emberi méltósághoz való joggal összefüggésben, amikor testi fenyítést alkalmaz a gondjaira bízott diákokkal szemben. A szigetmonostori általános iskola szülői és tanulói közössége nevében egy panaszos névtelenségét megtartva, egy az általános iskolában történt bántalmazás kivizsgálását kérte az állampolgári jogok biztosától, félve attól, hogy a helyi képviselő-testület összetétele, illetve az iskola igazgatójával szembeni elfogultsága miatt az érintett szülő által a képviselő-testülettől kért vizsgálattól az ügy megnyugtató lezárása nem várható. Az igazgató maga is elismerte a bántalmazások tényét. Szigetmonostor község jegyzője által adott tájékoztatás szerint az országgyűlési biztoshoz intézett panaszok tartalma a településen közismert, sokan tudják, hogy az igazgató rendszeresen testi fenyítést alkalmaz. A jegyző által adott tájékoztatás szerint az iskola igazgatója ellen az egyik bántalmazás miatt a képviselő-testület fegyelmi eljárást folytatott. A képviselő-testület fegyelmi büntetésként megrovásban részesítette az igazgatót. A képviselő-testület kilenc tagja közül négy pedagógus, mindannyian a szigetmonostori általános iskola alkalmazottai, akikkel szemben a munkáltatói jogokat az igazgató gyakorolja. Az állampolgári jogok országgyűlési biztosának általános helyettese megállapította, az általa folytatott vizsgálat szempontjából az igazgató tettének indokai irrelevánsak, hiszen a közoktatási törvény és az Alkotmány rendelkezései értelmében nincs olyan — az iskolai oktatás, nevelés során felmerülő — ok, amely feljogosítaná a pedagógust a testi fenyítés alkalmazására. A közoktatási törvényhez fűzött miniszteri indoklás szerint a tanulókat megillető legfontosabb jogok felsorolása garanciális jellegű a tanuló számára, mert azok érvényesüléséért az iskola minden alkalmazottja felelős. A tanuló a törvényben meghatározott jogainak megsértése esetén a törvényben meghatározott eljárás szerint védelmet kérhet. A gyermekvédelmi törvény pedig a gyermekek jogainak logikus és szükségszerű ellenpontjaként kifejezetten leszögezi, hogy a gyermeki jogok védelme minden olyan természetes és jogi személy kötelessége, aki a gyermek nevelésével, oktatásával, ellátásával, ügyeinek intézésével foglalkozik. Az általános helyettes megállapította, hogy a jelenleg és a jövőben is fennáll annak a veszélye, hogy az iskola tanulóinak bármelyike az igazgató agresszivitásának áldozatává válhat. Az általános helyettes megállapította, hogy alkotmányos jogokkal kapcsolatos visszásságot okoz a pedagógus — mint a közoktatási intézmény alkalmazottja — a testi épséghez és az emberi méltósághoz való joggal összefüggésben, amikor testi fenyítést alkalmaz a gondjaira bízott diákokkal szemben. Az országgyűlési biztos általános helyettese megállapította, hogy a képviselő-testület fegyelmi jogkörben gyakorolt tevékenységét — mint a munkáltatói jogkör gyakorlásának részét — nem vizsgálhatja. A képviselő-testület egyedi panaszok kezelésével kapcsolatban folytatott eljárása azonban veszélyeztető jelleget hordozott, hiszen az iskolában tapasztalt egyedi ügyekből kirajzolódó tendenciát nem értékelte. Az általános helyettes felkérte Szigetmonostor polgármesterét, hogy kezdeményezze képviselő-testület előtt fegyelmi eljárás lefolytatását a vizsgálat által feltárt két bántalmazás ügyében. Felkérte a Pest Megyei Közigazgatási Hivatal vezetőjét, hogy tekintettel a szigetmonostori képviselő-testületben tapasztalható nyilvánvaló összeférhetetlenségre, jelölje ki a fegyelmi tanács tagjait. A közigazgatási hivatal vezetője a kezdeményezést nem fogadta el, az általános helyettes azt visszavonta, ugyanakkor kiegészítő jelentésben új ajánlásokat tett. Figyelemmel egy korábban tett ajánlás elfogadása nyomán megszületett és az önkormányzati képviselő-testület munkáját befolyásoló összeférhetetlenséget szabályozó törvényjavaslatra, az általános helyettes felkérte a belügyminisztert, hogy a jogalkotási folyamat aktuális helyzetétől függően fontolja meg törvényjavaslat, illetve az elfogadott törvény vizsgálati megállapítások között kifejtett probléma megoldását célzó módosításának kezdeményezését. Az általános helyettes felkérte az oktatási minisztert, hogy a közoktatási törvény alapján indítson szakmai ellenőrzést a szigetmonostori általános iskolában és tájékoztassa az ellenőrzés eredményéről. A belügyminiszter nem tartotta szükségesnek a vizsgálat szempontjából releváns összeférhetetlenség külön szabályozását, az oktatási miniszter azonban elfogadta az ajánlást és szakmai ellenőrzést kezdeményezett az érintett iskolában. Az ellenőrzés eredménye a beszámoló elkészülésének időpontjában még nem ismert. OBH 1485/1999. Nem okoz visszásságot az Alkotmányban rögzített emberi méltósághoz való joggal [54. § (1) bek.], az esélyegyenlőség elősegítése követelményével [70/A. § (3) bek.] és a szociális biztonsághoz való joggal [70/E. § (1) bek.] összefüggésben, ha a fogyatékos emberek lakóotthonokban való elhelyezésével kapcsolatban az állampolgárok népszavazás keretében véleményt nyilvánítanak a települési önkormányzat képviselő-testülete állásfoglalásának kialakításához, mivel hogy ez a lakóotthon létesítéséről döntő megyei önkormányzati testületre nem kötelező. Teljes szöveg: 3.6. alfejezetben. OBH 1550/1999.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes